Taxi-voorsitter koelbloedig op sy rusbank doodgeskiet - Maroela Media
Taxi-voorsitter koelbloedig op sy rusbank doodgeskiet
Die voorsitter van die Groter Stilfontein Taxi-vereniging is Maandagaand op sy rusbank in sy woonkamer doodgeskiet.
Kapt. Paul Ramaloko, woordvoerder van die polisie, het gesê Jeffrey Mbambane (55) het televisie in sy woonkamer in sy huis in Klerksdorp gekyk toe 'n koeël deur die venster geskiet is en hom in die kop getref het.
"Ander familielede in die huis het 'n harde geweerskoot gehoor en Mbambane in 'n plas bloed in die woonkamer aangetref. Hulle het die polisie en die paramedici gebel. Mbambane is op die toneel dood verklaar," het Ramaloko gesê.
Die motief vir Mbambane se moord is nie in hierdie stadium bekend nie, het Ramaloko gesê. "'n Saak van moord word ondersoek. Niemand is nog in verband met die voorval in hegtenis geneem nie."
Ramaloko het 'n beroep gedoen op enigiemand met meer inligting om kapt. Shadrack Mkhombo by 082 373 7781 te bel.
Skoolhoof vas ná hy glo skoolmeisie verkrag
Moord op Amerikaanse vrou in Kampsbaai: 'Kêrel' in hof
CHRISTAc · 4 jare gelede
Noudat soveel taxi-eienaars vermoor word, sal ons regering en polisie dalk MOORD in 'n meer ernstige lig beskou as tans!!!